钦定古今图书集成/明伦汇编/官常典/第788卷 > 朱景
## 钦定古今图书集成/明伦汇编/官常典/第788卷 > 朱景

按《宋史》本传：“景字伯晦，河南偃师人。举进士，调荥泽
簿。西方用兵，诏侍从馆阁举县令，景预选，知陇州汧
源县，累迁知汝州叶驿。道远，隶囚为送者所虐，多死，
俗传为叶家关，景重禁以绝其患。擢知寿州，秩禄视
提点刑狱。始至，亟发廪振给，以劝富者。出积谷，所活数万。城西居民三千室，建请筑外郭环入之，公私称”
便。再迁光禄卿。熙宁初，病革，自占遗表，呼其子光庭
操笔书之，其略云：“切闻河北水灾地震，陛下当减膳
避殿，斋居加省，召二府大臣朝夕谘访阙失，思所以
弭咎。”凡数百言，无一语求恩。卒，年七十一。诏加赙赠，
录其子以官。